病中翫月
作者：釋智圓
朝代：宋

paragraphs: 歲歲中秋夜，翫月泛平湖。
今爲病所侵，伏枕此約辜。
輾轉席蓐間，四體如松枯。
辛酸滋味加，閑況適興徂。
入夜月漸高，晃晃照廊廡。
冷色射軒窗，爽氣襲庭蕪。
澤畔唳孤鶴，聲聲若相呼。
是時披衣起，頓覺病魂穌。
倚杖來前軒，竹榻教人鋪。
與月相對坐，歡翫如同徒。
流睇及羣物，光彩一何殊。
遙山列銀屏，空潭開玉壺。
樓臺飾瓊瑤，階除若冰敷。
寄語求仙輩，何必去玄都。
逡巡月西落，竚立更踟躕。
一別又一年，明年知在無。